**Anar Xəlilov** — Azərbaycan Respublikasının Prezidenti yanında Qeyri-Hökumət Təşkilatlarına Dövlət Dəstəyi Şurasının üzvü, Sağlam İnkişaf və Maarifləndirmə İctimai Birliyinin sədri.

Həyat və yaradıcılığı
---------------------

Anar Xəlilov 17 iyun 1977-ci ildə Şuşa şəhərində anadan olub. 1982–1993-cü illərdə 1 saylı Şuşa şəhər məktəbində oxumuşdur. 1993–1998-ci illərdə Azərbaycan Dövlət İqtisad Universitetini İstehsalın iqtisadiyyatı və idarə edilməsi ixtisası üzrə bitirmişdir. 1994–1998-ci illərdə Bakı Şəhər Təmir Tikinti Quraşdırma idarəsində müxtəlif vəzifələrdə çalışmışdır. 1998–1999-cu illərdə Moskva şəhərində kiçik biznes fəaliyyəti ilə məşğul olmuşdur.

2000–2001-ci illərdə Çexiya Respublikasının Bruno Texniki Universitetində MBA Proqramı üzrə magistratura təhsili almışdır. 2001-ci ildə Kiçik Həcmli Gəmilərin Dövlət Müfəttişliyində müfəttiş vəzifəsində çalışmışdır. 2002–2004-cü illərdə Azərbaycan Respublikası Dövlət Statistika Komitəsinin Şuşa Rayon Statistika İdarəsində aparıcı iqtisadçı və rəis müavini işləmişdir. 2008-ci ildən həmin müəssisənin rəisidir. 2005-ci ildə Azərbaycan Respublikasının Prezidenti yanında Dövlət İdarəçilik Akademiyasında dövlət gənclər siyasəti üzrə ixtisasartırma kurslarını bitirmişdir.

2008-ci ildə Azərbaycan Dövlət İqtisad Universitetinin MBA Proqramı üzrə magistraturasına daxil olmuş, 2010-cu ildə magistraturanı menecment ixtisası üzrə fərqlənmə diplomu ilə bitirmişdir. 2005-cı ildən Yeni Azərbaycan Partiyasının üzvüdür. 2006–2010-cu illərdə Yeni Azərbaycan Partiyası Şuşa rayon təşkilatı gənclər birliyinin sədri olmuşdur. 2005-ci ildə Şuşa rayonunda ictimai əsaslarla yaradılmış Sağlam İnkişaf və Maarifləndirmə İctimai Birliyinin sədridir. 40-a yaxın layihənin rəhbəri olmuşdur.

16 mart 2016-ci ildə Azərbaycan Respublikasının Prezidenti yanında Qeyri-Hökumət Təşkilatlarına Dövlət Dəstəyi Şurası üzvlüyünə *"Səhiyyə, sağlamlıq və ekologiya"* qrupu üzrə seçkidə birinci yerə çıxmışdır. Azərbaycan Respublikası Prezidentinin 2016-cı il 20 aprel tarixli Sərəncamı ilə Azərbaycan Respublikasının Prezidenti yanında Qeyri-Hökumət Təşkilatlarına Dövlət Dəstəyi Şurasının üzvü təyin edilmişdir.

Müxtəlif xarici ölkələrdə 15-ə yaxın Beynəlxalq tədbirlərdə iştirak etmişdir. *www.yknews.az* saytının yaradıcısıdır. Sayt məcburi köçkün gənclərin Qarabağ müharibəsinə dair maarifləndirilməsinə xidmət edir.

### Ailəsi

Ailəlidir, 2 övladı var.

Əsərləri
--------

* "Qarabağ abidələri" (ingilis-rus dilində),
* "Qarbağ yaddaş",
* "Qarabağın xristian abidələri" (ingilis dilində) kitablarının müəllifi.

Sənədli filmləri
----------------

Sənədli filmlərin ssenari müəlifi və yaradıcısı olmuşdur.

* "Qafqazın konservatoriyası",
* "Qarabağ mədəniyyəti" (ingilis dilində),
* "İşğal olunmuş istedadlar məskəni" (ingilis-rus dilində) "Qarabağ təbiəti" (rus dilində),
* "Qarabağ müharibəsi-xronika" (rus dilində),
* "Qarabağ tarixi" (rus dilində).

Təltifləri
----------

Azərbaycan Respublikasının Prezidentinin 2019-cu il 27 may tarixli 1205 nömrəli Sərəncamı ilə "Azərbaycan Xalq Cümhuriyyətinin 100 illiyi (1918–2018) yubiley medalı ilə təltif edilmişdir. Fəaliyyəti ilə bağlı 30-a yaxın dövlət, özəl, ictimai qurumlar tərəfindən diplomlara layiq görülmüşdür.

İstinadlar
----------

1. ↑  "Azərbaycan Respublikasının Prezidenti yanında Qeyri-Hökumət Təşkilatlarına Dövlət Dəstəyi Şurasının üzvlərinin təyin edilməsi haqqında Azərbaycan Respublikası Prezidentinin Sərəncamı" (az.). AZERTAC. 2016-04-21 tarixində arxivləşdirilib. İstifadə tarixi: 2020-01-14.
2. ↑  "Anar Xəlilov: Azərbaycan polisinə əl qaldıran cinayətkarlar layiqli cəzalarını alacaqlar" (az.). AZERTAC. 2020-01-14 tarixində arxivləşdirilib. İstifadə tarixi: 2020-01-14.
3. ↑  "Anar Xəlilov QHT Şurasının seçkisində 1-ci oldu". 2020-01-14 tarixində arxivləşdirilib. İstifadə tarixi: 2020-01-14.